Mette Frederiksen (S), 2010-04-19:
Den offentlige sektor i Danmark er blevet alt for bureaukratisk, kontrolkravene er taget til, og værdifulde medarbejdertimer går nu op i papirarbejde.
Der er nemlig penge at spare, når arbejdstiden flyttes fra skrivebordet til det direkte arbejde med borgeren.
Aldrig er der indført så meget kontrol og så meget papirarbejde i Danmark som under den borgerlige regering igennem de seneste snart 9 år.
Meget af papirarbejdet er blevet indført på grund af borgerlig ideologi, enten i form af mistillid eller på grund af tvungne udbudsrunder i kommunerne.
Derfor er det også lidt komisk, at vi nu oplever en regering, der efter selv at have indført en masse bureaukrati vil afskaffe det igen.
Fra Socialdemokratiets side støtter vi grundlæggende en afbureaukratisering af den offentlige sektor, men vi gør det ikke på bekostning af borgernes retssikkerhed.
Derfor er det vigtigt, at vi også i behandlingen af det her lovforslag finder den rette balance mellem retssikkerhed og mængden af papirarbejde.
Om forslaget her er udtryk for den rette balance, er vi fra Socialdemokratiets side meget usikre på.
Lad mig her berøre nogle af delemnerne:
Plejeplanerne gøres frivillige.
Vi er som udgangspunkt enige i, at det ikke er nødvendigt, at der både er en personlig plejeplan og en sygeplejefaglig journal.
Det afgørende må være, at der foreligger en skriftlig dokumentation for borgerens behov.
Men det er værd at bemærke, at forslaget handler om borgere i plejeboliger m.v., og det vil sige, at der faktisk kun er tale om borgere med et plejekrævende behov.
Det spørgsmål, der i vores øjne står ubesvaret, er, om det foreliggende forslag sikrer, at den nødvendige dokumentation tilvejebringes for alle svage borgere. Hvad angår de forebyggende hjemmebesøg, glæder det selvfølgelig os i Socialdemokratiet, at regeringens oprindelige forslag om helt at afskaffe de forebyggende hjemmebesøg er taget af bordet.
Det er godt, at regeringen har lyttet, og det er godt, at der fortsat er ét forebyggende hjemmebesøg.
Vi har dog for at sikre en ordentlig forebyggende indsats over for de svage ældre foreslået regeringen, at der også kan være forebyggende hjemmebesøg ved udskrivning fra sygehus eller ved ægtefælles dødsfald.
Her udestår fortsat en central diskussion.
Enklere regler for tilsyn.
Vi er fra Socialdemokratiets side som udgangspunkt ikke glade for færre tilsyn, men vi kan godt tilslutte os, at der fremover kun behøver at være ét uanmeldt tilsyn om året, og vi er samtidig meget, meget glade for, at det sundhedsfaglige tilsyn bevares.
I udvalgsarbejdet vil vi dog spørge ind til konsekvenserne af den harmonisering af tilsynet, som lovforslaget lægger op til.
Som vi forstår lovforslaget, bortfalder kommunernes pligt til at udarbejde tilsynsrapporter.
Er det nu klogt?
Og hvad med plejeboliger, hvor tilsynet afdækker kritisable forhold?
Hvordan bliver der fulgt op på det?
Når det kommer til nedlæggelse af bruger- og pårørenderåd, er vi meget, meget stærke modstandere af det forslag, der ligger.
Der skal ikke herske nogen som helst tvivl om, at vi fra Socialdemokratiets side finder det afgørende, at der ikke blot er mulighed for inddragelse af brugere og pårørende, men at der også er reel indflydelse at få for de borgere, der er i tæt kontakt med eksempelvis plejeboliger.
Mange peger faktisk på, at brugerne af klagerådene har oplevet en meget ubureaukratisk måde at komme i kontakt med den offentlige sektor på.
Når det kommer til godkendelse af de private tilbud, kan vi faktisk ikke på det foreliggende grundlag støtte, at godkendelsesproceduren svækkes.
Lovforslaget lægger op til en ændret procedure, og der er meget, der tyder på, at vi risikerer et drastisk fald i kvaliteten.
Hvorfor vil regeringen ikke lade de samlede kriterier for opholdsstedets egnethed fremgå af serviceloven?
Det undrer os.
Vi har altså en række spørgsmål, som vi ønsker at få belyst i udvalgsarbejdet, og vi vil igennem det vurdere, om hensynet til den enkelte borgers retssikkerhed står stærkt nok i lovforslaget.
Til sidst vil jeg gerne understrege, at tidspunktet for det her lovforslag i sig selv er bekymrende.
Regeringen og Dansk Folkeparti har bebudet massive besparelser i den offentlige sektor over de kommende år, og der er tale om så store besparelser, at også ældreområdet selvfølgelig vil blive ramt.
Når man på den ene side udfordrer retssikkerheden og på den anden side sætter kommunerne på smalkost, risikerer vi, at nogle af vores mest plejekrævende ældre bliver ofre for regeringen og Dansk Folkepartis forkerte velfærdspolitik.